કોણ હતો એ વક્તા ? અત્યારે આનંદ આશ્રમના પ્રાંગણમાં વાસીદું કરનારો નિરંજન રાજ્યગુરુ ? એનાં કેટકેટલાં રૂપો-સ્વરૂપો નજર સામે આવતાં જાય છે. સાહિત્યના પરિસંવાદો હોય, અધિવેશન કે સેમિનાર હોય એમાં વિદ્વાન વક્તા તરીકે, આકાશવાણી કે દૂરદર્શનના જાહેર કાર્યક્રમોમં તજજ્ઞ સંચાલક તરીકે અને ભજન ગાયક તરીકે, શ્રી ક્રુષ્ણ જન્માષ્ટમી વખતે દ્વારકાના જગતમંદિરમાંથી પ્રસારિત થતા જીવંત પ્રસારણમાં – લાઇવ કોમેંટ્રીમાં છેલ્લા બાર વર્ષથી ડી.ડી.૧ અને ડી.ડી.૧૧ અમદાવાદ પરથી જગતના બાવન દેશો સુધી થતા જીવંત પ્રસારણમાં કોમેંટ્રી આપનારા કલાકાર તરીકે, સૌ.યુનિવર્સિટીના ગુજરાતી ભવનમાં પ્રોફેસર તરીકે, એમ.એ., એમ.ફિલના વિદ્યાર્થીઓ સમક્ષ વ્યાખ્યાન આપતા અધ્યાપક તરીકે, કે ભારતની અને જગતભરની યુનિવર્સિટીઓના ઇંન્ડોલોજીના વિદ્વાનો સમક્ષ ભારતીય સંતસાહિત્ય, લોકસાહિત્ય, લોકસંગીત કે ભક્તિસંગીતના એક જાણકાર નિષ્ણાત તરીકે જેની ગણના થાય છે એવા તજજ્ઞ વિદ્વાન તરીકે આ દૂર્બળ દેહનો આદમી પંકાતો હશે ? મન ચકરાવે ચડી જાય એવી વિમાસણમાં આપણી મૂકાઇ જઇએ.